**EMMANUEL CHIN BAPTIST CHURCH**

**PHUNGHRAM (Constitution) le PHUNGLAM (By-Laws)**

**Biahmaithi:**

    Emmanuel Chin Baptist Church (ECBC) hruainak ah, kan zulh dingmi le a kan tlaitu thil (2) kan ngei. Pakhatnak cu Baibal a si. Baibal cu Pathian bia nung a si tiah kan pawm caah ECBC cu, Baibal he aa tlak ning tein hruai le kalpi ding a si lai.

    Pahnihnak cu, Krihfabu Phunghram le Phunglam hi zulh dingmi tlaihtleng an si. Phunghram (Constitution) timi cu, Krihfabu nih a hrampi aa tlaih dingmi zumhnak hrampi (Fundamental belief) le tinhmi (purpose) hna a fiantertu thil an si. Phunglam (By-Laws) nih Krihfabu hruai ningcang, chungtel zulh dingmi thil, chungtel tuanvo le Krihfabu nih Pathian rian zeitindah kan tuan ningcang asi lai timi hruainak phungphai (laws) a langhter.

**DAAl I-MIN**

Hi Krihfabu hi Emmanuel Chin Baptist Church (ECBC) tiah ti a si.

 **DAAl II-UMNAK**

 Hi Krihfabu cu, Columbus, Frankling County, Ohio ah a um.

**DAAl III-TINHMI**

1. Columbus Khua ummi Laimi hna Pathian hmunkhat teah thangthat tinak ding.
2. Pathian rian (mission) tuan ti ding.
3. Krihfabu chungtel dihlak Pathian bia in thazaang pek ding.
4. Thiltha tuahnak ah forhfial ding.
5. Ngaihchiatnak le harsatnak hrawm ding.
6. Lunglawmhnak le thanuam hrawm ti ding.
7. Lai nunphung, biahla le Lai holh hna zohkhenh kilven ding le miphun chan tampi hmunhnak hnga Pathian bianung in hruai ding.
8. Laimi taksa, thinlung le thlarau in a lamkip in kan thancho khawhnak hnga caah a si.

      **DAAL IV-KRIHFABU BIAKAMNAK**

Jesuh Krih cu, Bawi le Khamhtu asi tiah a zummi le a pawmmi vialte hna nih, Pa, Fapa le Thiangthlarau min in tipil kan in dih hnu ah, lunglawm thanuam tein Jesuh Krih ah pumkhat kan si cang ti kha zumh bu tein, pakhat le pakhat hawikawmhnak ngeih ding le kan nunnak Pathian sinah pek dingin, atanglei bantuk in biakamnak kan tuah.

Then 1: **Krihfabu Ca Riantuannak**

    Ngeihmi thilti khawhnak le laksawng (gift) in Pathian riantuan ding; Rian tuanpiakmi si lo in mi dang caah riantuantu si ding; Krihfabu caah riantuan cio ding (1Peter 4:10; Ephesian 4:11-12; Mk. 10:45)

Then 2: **Krihfabu Rian Phawtzamhnak**

    Krihfabu a thanchonak hnga, taksa, thinlung le thlarau in riantuan le thlacam ding; Biakinn a phan ballomi hna sawmnak in Pathian rian tuan ding; A rak lengmi le mithar kha lunglawm thanuam tein don le cohlan ding; (1 Thes. 1:2; 5:17; Lk. 14:23; Rom 15:7)

Then 3: **Krihfabu Lungrualnak (Unity) Runven Ding**

    Pakhat le pakhat dawtnak in pehtlaih ding le Krih ah pumkhat sinak philh lo ding; bia le tuahsernak in thazaang pek ding; thil chia tuah piak lo ding; Hruaitu hna thazaang zornak tuah lo in tanpi le thazaang pek ding; (Rom 15:5; 1 Peter 1:22; Ephesian 4:29; Heb 13:17)

Then 4: **Krihfabu Riantuannak Tanpi Ding**

    Chungtel hna nih caan hman tein pumh peng ding; Pumpak pakhat cio Pathian duhnak in nun peng ding; Thawhlawm le cheuhra cheukaht pek peng ding; (Heb. 10:25; 2 Cor. 7:1; Lev. 27:30)

 **DAAL V-ZUMHNAK HRAMPI LANGHTERNAK**

**(Statement of Basic Belief/Faith**)

    ECBC aa tlaihmi zumhning dirhmun (Doctrinal Statement) a si. Pathian, Jesuh, Thiang Thlarau, thihnak, nuncang hmunhnak, biacaihnak le dantatnak tbk kan pawm ningcang a si.

**Then 1: Pathian Zumh Ning**

    A nungmi, a dikmi, Pathian pakhat lawng a um. Amah cu a mah tein a ummi, nawl ngeimi, a tlingmi, tongh le hmuh khawh lomi, rihma ngeilo, dongh thiam lo, zeizong sertu a si. Amah cu “Thumh Komh Pathian” (Pa, Fapa, le Thiangthlarau) in aa phuang; Cu Thum Komh Pathian cu a sermi minung le sermi thil chungah khuaruahhar in aa phuang tiah kan zumh (Baibal: Psalm 90:2; Gen. 1:1, 26-27; Is. 42:5; Matt. 28:19; 2 Cor. 13:14; Job. 38:4-7).

**Then 2: Pathian Biakam Dirpining**

    Balbai ca dihlak (uk 66 ) hi, Thiang Thlarau riantuannak le fim chimhnak in, minung nih an tialmi thawnnak (inspiration) petu a si; a chung biafang hna hi, Pathian thawchuah hnawhmi an si; Baibal cu Krihfa zumhnak hram (source) le zumhnak lam hmuhsaktu a si tiah kan pawm (Gen. 1:27; Pslm. 8:3-6; Is. 53:6; 59: 1-2; Rom. 3:23; John. 2:25; Rev. 20:15)

**Then 3: Minung Kongkau Kan Dirpi Ning**

    Minung cu Pathian muisam lo in sermi kan si. Asinain, Pathian kan doh caah sualnak ah kan tlu. Cucaah mi vialte mi sual kan si. Mah le mah aa khamh khomi kan si lo. Pathian biacaihnak tangah kan um. Pathian he pehtlaihnak thawng in zungzal nunnak co ding kan i ruahchan. Pathian he pehtlaih lo ahcun zungzal hell ram co ding asi tiah kan pawm (2 Tim. 1:13; 3:16-17; 2 Pet. 1:20-21; Psalm. 119:105, 160; Phungthluk 30:5,6; Is. 55:11)

**Then 4: Khamhnak Kongkau Kan Dirpining**

    Khamhnak cu Pathian nih a lakka tein a kan pekmi laksawng a si. Jesuh Krih zumhnak thawng in, Pathian velngeihnak ruangah khamhnak kan hmuh. Mah thilti khawhnak le riantuannak ruang ah a si lo (Ephe 2:8-9; Gal. 3:26).

**Then 5: Satan Kan Hmuhning**

    Satan hi a um taktak; minung fimnak, thiamnak, thilti khawhnak a than bantuk in, Satan riantuannak zong a thang ve i, aphunphun in a riantuanning aa thleng ve. Satan hi sualnak hram thawktu, a fimzermi, remlonak tuahtu, huatralnak tuahtu, lihchimnak, dinfellonak, tuksawhtu, rawhralnak le chiatnak phunkip chuahpitu a si tiah kan pawm. Asinain, Jesuh zumtu hna nih Satan tukforhnak cu zumhnak in tei khawh asi ti kan zumh  (Num. 22:22; 2 Sam. 19:22; Job. 1:6, 2:2; Matt. 4:1-11; Mk. 4:15; Acts 5:3; Eph. 2:22; 6:12).

**Then 6: Jesuh Ratthank**

    Jesuh Krih hi nikhatkhat ah a rak tum than lai. A ni le caan theih khawh a si lo tiah kan pawm. (Lam. 1:11; Titus. 2:13; 1 Thes. 4:13-17; Mark 13:35-37; 1 Cor. 15:51-58)

**Then 7: Zohkhenhtu Tha Sinak**

    Pathian cu zeizong vialte sertu le ngeitu a si. Amah nih zeizong vialte a kan pek. A kan pekmi thil vialte hna ah damnak, thawnnak, rumnak, fimthiamnak le zeidang thlarau laksawng vialte an i tel dih. Cu laksawng vialte hna caah, “zohkhenhtu tha” (steward) si ding le cu laksawng phunkipte cu Jesuh Krih ram kauhnak caah hman ding hi, Pathian duhnak a si. Cucaah Pathian chawkengtu tha le zohkhentu tha kan sinak hnga, kan hmuhmi laksawng chung in, cheuhra cheukhat siseh, adangdang pekchanhnak in siseh, Krihfabu rian le mission riantuan ding tibantuk hna hi, Krihfabu nih aa sehchihmi (commitment) an si.

                    **DAAl VI-ZUMHNAK TLANGPI PASARIH**

    ECBC Krihfabu nih atanglei zumhnak tlangpi pasarih hna hi, aa tlaih. Hihi Protestant Krihfabu tampi nih an I tlaihmi le pawmhlawmmi asi.

    (1) Baibal Nawlngeihnak (Biblical Authority)

        Krihfabu caah baibal hi nawlngeitu a si (Matt 24:35; 1 Peter 1:23; 2 Tim 3:16-17)

    (2) Um Hmun Krihfabu Nawlngeihnak (Local Church Authority)

        Midang bu tangah um lo in, mah tein aa ukmi Krihfabu a si (Matt. 18:15-17; 1 Cor. 6:1-3)

    (3) Zumtu Dihlak Tlangbawi Sinak (Priesthood of All Believers)

        Hruaitu lawng si lo in zumtu dihlak tlangbawi kan si (1 Peter 2: 5-9; 1 Tim 5)

    (4) Biakam Pahnih (Two Ordinances) Hmangmi kan si.

        Tipil innak le Bawipa Zanriah hi, a thianghlimmi Krihfabu biakamnak ah kan hman (Acts 2:41-47; 1 Cor 11:23-32)

    (5) Pumpak Thlarau Zalawnnak (Individual Soul Liberty)

        Pumpak thlarau hi mah tein zalawnnak a ngei ciomi an si (Rom. 14:5-12)

    (6) Krihfabu le Cozah Thennak (Separation of Church and State)

        Cozah nih zeibantuk biaknak hmanh a hleice in thazaang pek lo ding le dirpi lo ding; biaknak kip ruang tein zoh ding ti kan dirpi (Matt 22:15-22)

    (7) Krihfabu Lutlai Buu Pahnih (Two Offices of the Church)

        Krihfabu cu Pastor le Krihfa Upa nih abik in hruai ding a si lai (1 Tim. 1-13; Titus 1-2)

**DAAL VII-PEHTLAIHNAK**

ECBC cu Jesuh Krih cawnpiaknak kha aa tlaih; Bawi Krih kha lu ah a chiah. Zalawng tein mah tein aa hruaimi a si. Krihfabu dang ukpenmi a si lo. Asinain Pathian thawngtha phuannak (evangelization) le zumtu karhnak ding caah, pawmning aa khatmi Krihfabu he rian a tuanti lai.  Cucaah kan ram le miphun sining he aa tlak bik tiah ruahmi, Chin Baptist Churches USA (CBC USA) le American Baptist Churches (ABC USA) hna he pehtlaihnak a ngei.

**EMMANUEL CHIN BAPTIST CHURCH PHUNGLAM (By-Laws)**

    Krihfabu tluang tein hruai khawhnak ding caah, hruainak phunglam cu atanglei bantuk ser a si.  Ahohmanh thleidannak umlo tein hi phunglam nih a kan hruai lai; chungtel dihlak nih hi phungteng zulh ding hi kan rian a si.

             **DAAL I-CHUNGTEL SINAK (Membership)**

Then 1: **Chungtel Si Dingmi**

    Buu, miphun, vunhawng thleidannak zeihmanh umlo in, Pathian a biami le Krihfa asimi paoh, ECBC chungtel si a duh ahcun, chungtel si khawhnak caah mitling a si. Chungtel a simi cu chungtel sinak "Membership Card" ah min aa khumhmi lawng chungtel ah chiah a si lai.

Then 2: **Chungel Sinak Caah Aherhmi**

 (1) Chungtel sinak (by-laws) a cohlang khomi le chungtel ah a lutmi a si lai.

 (2) Chungtel si a duhmi nih ca asiloah hmurka in pastor le Krihfa Upa sin ah chungtel si duhnak alanghter lai i, Krihfabu hruaitu hna caihhmai hnu ah chungtel ah cohlan a si lai.

    (3) Chungtel sinak Form phih hnu le biakinn chungah thlacampiak hnu lawngah, chungtel tling a si lai.

    (4) Nu le pa chungtel asimi hna fale cu, amah tein chungtel tling ah chiah a si lai. Kum 18 cung an si i, chungtel ah um an duh lo ahcun chungtel si lo khawh a si. Kum 18 atlin zong ah, milawngkang (single) cu nu le pa sin a um ahcun, nu le pa sin ah chiah a si lai.

(5) Krihfabu dangah chungtel a simi hna cu, chungtel a si kho lai lo. ECBC nih "Dual-Membership" a ngei lai lo.

Then 3:  **Chungtel Dirhmun**

    Chungtel phun (3) a um. Khuachung chungtel; Khualeng chungtel le acawlcanglomi an si.

  (1) **Khuachung Chungtel  (Resident Member)**

 Khuachung chungtel timi cu, Columbus khuachung ah a ummi tinak a si. Hi chungtel cu zeidang rian atuan khawh lo hmanh ah pumh ah thazaang a chuah lai.

  (2) **Khualeng Chungtel (Non-Resident Member)**

 Khualeng Chungtel timi cu, Columbus khua area kuakap ah a um lo nain, Ohio ramkulh

 khuadang ah a ummi, ECBC ah chuntel si a duhmi tinak a si.

   (3) **Acawlcang Lomi Chungtel (Inactive Member)**

(1) Krihfabu cawlcanghnak ah tel a duh lo mi, huamnak a ngeilomi, aa pum lomi, pekchanhnak zeihmanh a ngeilomi; thawhbur a tholomi tinak asi.

(2) Hi bantuk member cu, kum khat chung mahtin aum ahcun amah tein "acawlcang lomi chungtel" ah ka um tiah aa ruat lai. Krihfabu meeting ah biachimnak nawl le vote a ngei lai lo.

Then 4: **Chungtel Donghternak**

    Atanglei thil pakhatkhat ruangah chungtel sinak in donghter a si lai.

    (1) Chungtel a thih tik ah

    (2) Krihfabu dang I aa thial tik ah

    (3) Ca in siseh, a ka in siseh chungtel sinak in a chuah tik ah

    (4) Amah nih a chimlo zong ah Krihfabu dang ah aa thial cang ti a fian tik ah.

Then 5: **Chungtel Tuanvo**

(1) Krihfabu rian phunkip ah a lamkip in cawlcangh le tel ding

(2) Pumhkhawmh, thawhlawm, cheuhra cheukhat le laksawng peknak in aa tel ding

(3) Hihi anungmi chungtel (active member) rian a si.

Then 6**: Chungtel le Krihfabu Bawmhchanhnak (Benefits)**

 (1) Chungtel sinak in donghter asimi cu, chungkhar pakhatkhat a thihloh tikah, Krihfabu nih aa ngeihmi By-laws ning in chungtel tuanvo a lak piak hna bantuk in, bulhnak le tangka bawmhnak ah tuanvo a la lai lo.  Minung hawi izangfahnak lei lawng in a bawmh lai.

 (2) Member asilomi cu CBCUSA  mithibulhnak a tingco lai lo.

    (3) Anupi chungtel asi ruang ah, a va kha a ciasa in chungtel ah ruah asi lai lo. A vapa chungtel asi ruang ah a nupi zong amah tein chungtel ah aa khumh cia in ruah asi lai lo. A hranpa tein chungtel sinak a duh thengmi lawng chungtel ah chiah an si lai.

 (4) Chungtel a si mi Nupi a thit a siloah va angeimi cu inndang an chuaah lo zongah chungkhar dang ah chiah an si. Nu le pa chungtel sinak an ihrawm kho ti lai lo. Form a dang tein phih ding a si lai nain, biakinn ah thlacam piak than an haut i lai lo.

        **DAAL II: KRIHFABU HRUAINAK (CHURCH GOVERNMENT) LE TUANVO**

    ECBC cu, chungtel nih thimmi Krihfabu Hruaitu (church leaders) hna hmang in hruai a si. Krihfabu hruaitu hna cu atanglei bantuk in hruainak phu (team) panga ah then a si lai.  An sining, dirhmun le tuanvo zong atanglei bantuk in then an si.

    1. Pastor Phu (Pastoral Team)

     2. Krihfa Upa Phu (Deacon Team)

    3. Nu Upa Phu (Women Department)

    4. Mino Phu (Youth Department)

    5. Christian Education Department

 6. Evengelism and Mission Department (E & M Depart)

Then 1: **Pastor Phu (Pastoral Team) Rian**

(1) Thawngtha chimnak le zeidang Krihfabu caah tuanvo tambik a ngeimi riantuantu (servant) an si.

(2) Pastor cu ordain an si hlan ahcun, "Pastor" timi biafang in auh an si lai. Ordain pek ciami cu, "Rev" tiah auh an si lai. Pastor pahnih cung an um ahcun, aa tlak deuh tiah ruahmi paoh kha "Senior pastor" ah hman a si lai.

(3) Pastor hna cu "Senior pastor, asst pastor" ti in auh an si lai.  Pastor pahnih cung an um ahcun senior pastor cu "hruaitu (lead) pastor" a si lai.

(4) Pastor hna cu tuanvo an I phaw lai. Hmunkhat ah tuanti a herh ahcun an tuanti lai.

(5) Zarh khat chung tuah dingmi rian caah meeting an ngei tawn lai.

(6) Chiatnak, thatnak le zatlang thanchonak rian ah ti khawh tawk in an tuan lai.

(7) Krihfaupa, Nubu Upa, Mino Upa le Sunday school chimtu hna he rian an tuanti lai.

(8) CBC USA le pehtlaihmi buu hna he rian an tuanti lai.

(9) Pastor hna cu rualrem tein um an I zuam lai.

(10) Toidornak, lungnemnak le thinfualnak he Krihfabu an hruai lai.

(11) Chungtel hna kha, lam piahtu (direction) petu, vision petu, fimchimtu, ruahnak, bia, tuahsernak in lamhruaitu le midang caah riantuantu a si lai.

    (12) Caan tuaktantu le caan thiahtu (Programming) tuahtu ah aa tel lai.

    (13) General Meeting ah a riantuannak kong thanhnak a ngei lai.

    (14) OC meeting, Krihfa Upa meeting, EC, Church Council le Krihfabupi General meeting a kai lai.

Then 2: **Krihfa Upa Rian le Sining**

    Krihfa Upa cu Krihfabu tawlreltu lutlai an si caah, 1 Tim 3:1-13 i aa tialmi, Krihfaupa nunzia bantuk in, nun aa zuammi si a herh. Thathumi, zuri-mi, Krihfabu ca tlukrilhnak zohdawh lo thil a tawngthammi asi lai lo. Zuu, ritnak siivai tawngmi le nunzia chia ngeimi an si lai lo. Zukhmawm hmanglo mi le nupi fate thatein a zohkhenhmi a si lai.

    (1) Krihfabu caah riantuantu (servant) le tawlreltu an si lai.

    (2) Pastor le Krihfabu chung riantuantu hna he a herh ningin rian an tuanti lai.

    (3) Krihfabu chungah a herh ningin Thawngthachim ah thazaang an chuah lai.

    (4) Krihfabu le sangzawl (community) kilkawitu an si lai.

    (5) Pumhkhawmhnak (worship), fimcawnnak (education), biaknak riantuannak (ministry) kip

 le Krihfabu rian kip ah pastor he rian an tuan ti lai.

    (7) Biakinn thilri vialte a zohkhenhtu, kilvengtu le tawlreltu an si lai.

    (8) Krihfaupa chung in upa pakhat veve cu Mino le Nubu thapetu ah thim an si lai.

    (9) Krihfabu le sangzawl thanchonak, sikvuak um tikah daihnak/remnak tuahtu, a herhnak ah cawnpiaktu le lamkip in daihnak sertu an si lai.

    (10) Biakinn thawhlawm khawltu le reltu an si lai.

    (12) Krihfa Upa hna cu: Chairman, Vice-Chairman, Secretary, Assistant Secretary,  Ngunkeng le Ngunkengbawmtu le member ti'n then an si lai.

 (13) Krihfa Upa cu term zeizat paoh an peh khawh lai.

 (14) Chairman, Secretary le Treasurer cu kum (2) term khat in, term (2) lawng a peh khawh lai. Voi khat aa dinh hnu ah a tlin than ahcun, term (2) tiang a peh khawh than lai.

Then 3: **Nu Upa Phu (Women Department)**

Krihfabu a lamkip in a thanchonak ding caah Nubu dirh a si. Nu upa hna cu hruaitu an si bantuk in a phunciar, a zai tukmi an si lai lo. Vaa le a upatmi an si lai.  Nuncan ziaza dawhlo a ngeimi an si lai lo. Zukhmawm hmang lomi an si lai.

 (1) Krihfabu chung Nu lei thanchonak hi biapi in a ruattu an si lai.

    (2) Caan, tangka, pumhnak le cawlcanghnak dihlak ah, mah tein aa hruaimi an si lai.

    (3) Riantuan ningcang cu Krihfa Upa he aa lo lai.

    (4) An mah he aa tlaknak ningin hruainak le phungphai an ngeih lai.

    (5) Thil biapimi taktak zawn ahcun, pastor le Krihfa upa theihter hnuah riantuan a si lai.

    (6) Nubu Upa hna cu: chair, vice chair, chungtuan, chungtuan bawmtu, ngunkeng le ngunkeng

 bawmtu le chungtel ti'n then an si lai.

 (7) Thla khat ah voi (2) pumhnak an nei lai. Mino he Zarhpi zan pumh an ichawng lai.

 (8) Caan karlak ah a lawngmi zaka a um ahcun Nomination comitee nih in thimnak tuah a si lai.

 (9) Herhhai um tikah Krihfa upa nih thlahmi "Nubu palai" sin ah an rak chim lai.

 (10) Nubu Upa hna cu term zeizat paoh an peh khawh lai.

 (11) Nubu President, Secretary le Treasurer cu kum (2) term khat in, term (2) tiang lawng a peh khawh lai. Term khat chung aa dinh hnu ah a tlin than ahcun, term (2) tiang a peh khawh than lai.

Then 4: **Mino Phu (Youth Department)**

    (1) Mino bu cu, Emmanuel Chin Baptist Youth Fellowship (ECBYF) tiah ti an si.

    (2) Mino chung kutritnak ah mah tein a cawlcangmi le riantuanmi an si.

    (3) Mino hna biahla, tumrin le biaknak ah an thancho khawhnak hnga tuanvo an lak lai.

    (4) Tangka an mah tein an kawl lai. A herhnak le a chamhbaunak ahcun Krihfabu nih

 tanpinak a ngeih hna lai.

    (5) Mah tein mino hruainak phungphai an i suai lai.

    (6) Mino Bu cu hotu, hotu chang, chungtuan, chungtuanbawmtu, ngunkeng le

 ngunkengbawmtu le chungtel ti'n then an si lai.

    (7) Caan karlak ah a lawngmi a um sual ahcunNomination committee thimnak tuah a si lai.   (8) Thla khat voi (2) pumhnak an ngei lai, Nubu he Zarhpi zan pumh an ichawng lai.

   (9) Thilpipa tuah timh tikah pastor le Church chairman theihternak an tuah hna lai.

 (10) ECBYF nih  cawlcanghnak biapi deuh an ngeihmi paoh ah, Krihfa Upa nih thlahmi "Mino

 palai" sinah an rak chim tawn lai.

 (11) Mino upa hna cu term an ngei lai lo.

 (12) Mino Chairman, Secretary le Treasurercu term (2) tiang a peh khawh lai. Term khat aa dinh hnu ah, a tlin than ahcun term (2) tiang a tuan than kho lai.

Then 5: **Christian Education Department (CE Dept)**

1. ECBC ngakchia hna nih Baibal cawnnak in Pathian an theih khawhnak hnga le Pathian lei ah taksa, thinlung, thlarau in an thancho khawhnak hnga caah sersiam asi.
2. CE Department cu, Director, Chairman, (Secretary: Director neih hlan chung) le Ngunkeng ti’in ser an si lai. An mah nih CE he pehtlai in a herhnak bantuk in tawlrel a si lai. Director hruainak tangah an um lai. Chairman cu meeting hruaitu lawng a si lai.

 (3) CE Dept lutlai cu CE director a si lai.

(4) CE Director cu E C nih mi kawltu comitee siam siseh general meeting ah thim le fehter asi lai.

(5) CE saya/sayama te cu, EC nih herhnak bantuk in thim a si lai, caan karlak ah a bau mi an um ahcun Khrihfa upa nih chap le tuanvo lakpiak a si lai.

(6) Christian Education Sunday cu June Zarh khatnak Zarhpini ah a si lai.

(7) Mino bantuk in, an nih cu pumhnak dangte an ngei lai lo.

(8) CE cu an mah tein tangka kawlhawl kho an si lo caah, kum fatin in buu nih tangka dih dingmi (budget) a chiah piak lai.

(9) Krihfabu by-laws he kalh lo ding in, Zulhmi phung (guideline) an ngei ve lai.

(10) Pastor hna le Church chairman cu CE Board ah ruahnak petu an si lai.

(11) CE Director ( a um tikah) cu EC member a si lai.

Then 6: **Evengelism & Mission Department (E & M)**

 (1) E & M Depat ahcun, Committee chungtel (6) an um lai.

 (2) Nomination Committee nih minung (12) in an tar hna lai.

(3) Thimnak a dih hnu thla (1) chungah thim an si lai

(4) An caan cu kum 2 in a si ve lai.

(5) Pastor hna le chairman cu ruahnak petu board ah an i tel zungzal lai.

(6) ECBC E&M Sunday cu ah an mah nih caan an hman lai. Thawhlawm chuakmi cu E&M Department ah a lut lai.

(7) E&M riantuannak he aa pehtlaimi paohpaoh tuanvo an lak lai.

(8) Caan karlak ah aa bangmi an um ahcun Nomination Committee nih an tar lai i, bupi nih thim an si lai.

(9) Chairman, Secretary le Ngunkeng an um lai. Hi hna hi EC Member an si ve lai.

(10) Chairman cu meeting au tu le meeting hruaitu a si lai.

(14) E&M cu Pastor hruainak tangah a um lai.

**DAAL III: KRIHFABU LUTLAI HNA (OFFICERS OF THE CHURCH) LE TUANVO**

Krihfabu Lutlai hna hi Krihfabu chungah tuanvo tambik ngeitu an si. Krihfabu Lutlai chungtel an um lai: Pastor hna, Chairman, Vice-Chairman, Secretary, Secretary bawmtu, Ngunkeng le a bawmtu hna an si lai (Pastor dihlak hi OC ah chiah an si lai).

Krihfabu rian ah zohchunh awk tlak in thadi deuhmi le tuanvo tam deuh lami an si. Chairman hruainak in meeting a genda an suai lai. Khrihfa Upa meeting, EC, CC le General meeting ah agenda suaitu an si lai. An mah le rian cio ah, Krihfabu caah chinchiah dingmi ca tialtu an si lai. A herhnak zawn ah telephone autu le thawngthanhtu an si lai. An tuanvo biapi bik cu a tanglei bantuk in kan tial.

Then 1: **Pastor**

    Krihfabu pakhat caah pastor cu a biapit tuk caah hika ah tling te in kan tial. ECBC ah pastor a si dingmi hna nih atanglei sining (Qualification) an ngei hrimhrim lai. America ah Krihfabu tha tein hruai khawhnak ding caah, Mirang holh le ca a thiam pah mi si ding cu a biapi taktak.

  1:1 **Pastor Caah Aherhmi Sining (Qualifications)**

 (1) Pastor cu 1 Tim 3:1-13 le 1 Titus 1:5-9 ning in nun aa zuammi an si lai.

    (2) A tlawmbik ah Protestant baibal sianginn in B.Th degree hmumi a si lai.

    (3) Nupi pakhat he lawng khuasami a si lai.

    (4) Zuu, ritnak sii, cakuak, khaini, sahdah, tikor tibantuk a tawngtham lomi a si lai.

    (5) Cozah upadi ning in sualpuhmi (criminal) a si lai lo.

    (6) Sualpalhnak (vuakden, firtlei tbk) ruang ah thawng a tlami a si lai lo.

    (7) Tangka le ziknawh ruangah cozah upadi nih mawh aphurh balmi a si lai lo.

    (8) Nupi/vaa ngei ko nain tangdang pawm (adultery) mi a si lai lo.

 **1:2 Pastor Tuanvo (Duties)**

          ECBC pastor caah a tuanvo (Duties) hna cu rihma  khiah piak awk a har. Zeicatiah pastor rian kha a kauh tuk caah a si. Asinain atanglei thil hna hi a tuah dingmi Pastor Rian (Job description) biapi cu By-laws (**Daal II: Then:1)** ning in a si lai.

**1: 3 Pastor Riantuan Kumcaan** (Term)

(1) Pastor pakhat a riantuan kumcaan (term) hi By-laws ah khiah piak a si lai lo.

(2) Amah belte Pastor hlan lio ah, "kumcaan" (term) ngei in hlan ahcun, an hlan ning hawih in, caan (term) a ngei lai (Term timi cu kum zeizat ti kha chim duhmi a si).

(3)  "Term" ngei in hlanmi a si ahcun, a term a dih tiang lawng tuannak nawl a ngei lai.

(4) A caan a dih ahcun, Kumtin Krifabupi Meeting (Annual General Meeting) ah mi tam deuh thimfung in pehter than a si lai.

(5) Cu ahcun "term" ngeihter asile "term" chung a tuan than lai.

**1:4 Pastor Rian Bannak**

    (1) Pastor nih ban a duh tikah, a hlankan thla (1) in bannak ca chairman sin ah a tial lai. Chairman nih "lakhruak meeting" a auh lai i, an caihkhan lai. Cu hnu ah ban a si lai.

    (2) Pastor nih Krihfabu ngaihthiam khawhlo dingmi sual palhnak a tuah ahcun, amah tein aa phuak lai. Aa phuah duh lo ahcun, chairman nih lakhruak General Meeting a auh lai. Mi tam deuh vote in banter khawh asi lai.

    (3) Buu dang a luh asiloah Columbus khua he aa hlat tuknak ah aa thial ahcun, pastor cu amah tein (automatic) in aa bang tinak asi lai. Lahkhah phih colh a si lai.  Aa ban kong theih lo ruang ah thlahlawh pek a si ahcun, banni thawk in pekmi vialte a khirh than lai.

(4) Krifabu an lung a tlin lo ahcun, zeitik paoh ah General Meeting auh i pastor cu, ban khawh a si lai. Athlite in vote pek a si lai. Mitam deuh thimfung in bia khiah a si lai.

**Then  2: Hotu (Chair) Rian**

    Hotu le Hotu chang hna hi, Krihfabu cheukhat ahcun "President le Vice-President" ti zong in auh a si.  Abiapi tukmi dirhmun an si.

    (1) Pastor umlo tik ah pastor aiawhtu lutlai (moderator) a si.

    (2) Pastor he rian an tuanti peng lai.

    (3) Krihfabu meeting autu, agenda khawmsuatu, meeting hruaitu, thawngthanhtuasi lai.

    (4) Krihfabu aiawh in chimrelnak nawlngeitu (spoke person) a si lai.

    (5) Krihfabu bupi meeting (church council, general le zeidang meetingpi ah) hruaitu a si lai.

    (6) Krihfabu dang he pehtlaihnak caah pehtlaihnak tuahtu le pehtlaih dingmi a si lai.

    (7) Krihfabu caah a herhnak zawn ahcun lakhruak meeting auhnak nawl a ngei lai.

    (8) Pulpit Committee ah hruaitu a si lai.

    (9) Krihfabu thilri, motor, vawlei, biakinn cawknak tibantuk ah min thutu a si lai.

(10) Meeting ah vote ai tluk ahcun biakhiak tu a si lai, vote a nei lai.

(11) Meeting ah biaceih mi agenda ah caihhmai ve a duh ahcun a thutnak kha Vice Chairman a thutter lai i mipi sin a thut hnu ah ai suainuai ve lai. A dih in a thutnak a genda a dih hnu ah a hlam than lai.

**Then 3: Vice-Chair Rian**

 (1)  Chairman a um lo tik paoh ah "Vice-Chair" nih chairman rian vialte tuanvo a lak dih lai.

    (2) Pastor le chairman um lo ahcun Krihfabu aiawhtu lutlai a si lai.

 (3) Hotu aa thial, a baan, a thihloh sual ahcun amah cu Hotu (chair) ah a kai lai.

 (4) Hotu chang zaka tu cu a thar in thimnak tuah a si lai.

(5) Chairman he meeting hruai an ichawng lai.

(6) Meeting ah chairman tuan lio ahcun vote a nei lai lo

**Then 4: Chungtuan (Secretary) Rian**

**Krihfabu** nih a herhmi tuanbia, ca, cazin le meeting biakhiahmi vilate tuahtu le tlaitu a si caah, a biapi taktak. Cazin tlaih a thiammi a si lai. Atuanvo hna cu:-

    (1) Krihfabu meeting, cawlcanghnak (activities) roca khumhtu, tialtu le kengtu a si lai.

    (2) Krihfabu chungtel cazin a tlaih lai.

    (3) Atanglei cazin: (a) Nau chuak; (b) a thimi; (c) aa thialmi; (d) tipil ingmi cazin vialte.

    (4) Krihfabu meeting kip ah roca tialtu a si lai. (5) Krihfabu upa hna nih cazin an herh tikah, roca le meeting biakhiahmi he aa pehtlaihmi fianter ding kha a rian a si lai.

    (5) Pastor, hotu (chiar) le hotuchang um lo tikah, Krihfabu lutlai (moderator)a si lai.

    (6) Krihfabu tuanvo vialte a theih khawh tawk in tial le roca chiah aa zuam lai.

 (7) Krihfabu chung roca, cozah lei ca herhmi le thil biapi vialte a copy a tlaih chih dih lai.

 (8) Assistant Secretary he an rian an ichim dih lai.

**Then 5: Secretary Bawmtu Rian**

Chungtuan rian vialte a herh ahcun a chawngtu ding asi caah, cazin tlaih a thiammi a si lai. A tuanvo hna cu:-

    (1) Chungtuan a um lo kar ah, chungtuan rian vialte a tlaih dih lai.

    (2) Secretary nih roca a tialmi, tuanbia le zeidang ca theihpi ding a herhmi a theih ve lai.

 (3) Chungtuan aa baan ahcun, chungtuan ah a kai lai. Amah zaka cu a thar in thim a si lai.

    (4) Chungtuan umlo kar ah tuahmi thil vialte chungtuan report a pek lai.

 (5) Secretary he an rian an ichim lai.

**Then 6: Ngunkeng Rian**

    Ngunkeng le a bawmtu cu Pathian chawkengtu a si caah an dirhmun a biapi taktak. Cucaah tangka kongah cazin tha tein a tlai thiammi a si lai. Ngunkeng le a bawmtu cu Krihfa Upa chung in thim asi lai. A rian cu atanglei bantuk in a si lai.

    (1) Krihfabu nih a hmuhmi chawva (thawhlawm) vialte cazin he tha tein a ken lai.

    (2) Krihfabu nih hmuhmi, hlohmi, hlohnak cazin vialte tha tein a ken lai.

    (3) Krihfabu nih hman a herhmi tangka a chuah piak hna lai.

 (4) Department kip i, bugget suai piakmi kha, Ngunkeng nih General Meeting a dih hnu thla

 (1) chungah a pek hna lai.

    (5) EC le Church Council ah Ngunkeng nih phaisa lut chuak a fianter lai le General Meeting ah cun Auditor nih phaisa luhnak le chuahnak audit report a pek lai. tangka hmuhnak le hlohnak a fianter lai.

    (6) Check tangka tial a hauh tikah, minthutnak nawl a ngei lai.

    (7) Audit tuah a herh tikah, audit tuahtu tha tein a bawmh hna lai.

 (8) Meeting biachah ningin phaisa chuahpiak le hman a si lai. Meeting biachah bantuk in phaisa chuah piak le hman le kuat a si lai.

 (9) Cheuhracheukhat, thawhlawm le zeidang lawmthawh cazin a tlaih dih lai.

 (10) Accountant le financial secretary ngeih hlan paoh ahcun pastor lahkhah petu a si lai.

 (11) Khrihfa bu phaisa luhnak le chuahnak a theih dih lai.

 (12) Kum dih ah Department kip i an phaisa neih mi a theih piak hna lai.

 (13) Assistant treasurer he hmun khat te ah an phaisa sining an theih veve lai. Phaisa hmannak le hmuhnak kong zong Assistant Treasurer nih a theih dih ve lai.

Then 7: **Ngunkeng Bawmtu Rian**

    (1) Ngunkeng a um lo kar paoh ngunkeng tuanvo a lak lai.

    (2) Krihfabu tangka a lutchuak ngunkeng a tlaih/theihpi lai.

    (3) Ngunkeng le chairman nawlpeknak in, chek tialnak, tangka luhchuahnak nawl a ngei lai.

(4) Ngunkeng he theihthiamnak in rian an tuanti lai.  Mawhphurhnak a um sualnak hnga lo,

 an tangka lutchuak kongah chimhruahnak le thawng theihternak an ngei tawn lai.

(5) Ngunkeng aa thial, aa ban le a thih sual ahcun Ngunkeng ah a kai lai. Amah zaka cu a

thar in thim than a si lai.

    **DAAL IV: KRIHFABU HMUHTONNAK (MEETINGS OF THE CHURCH)**

    Krihfabu hmuhtonnak (meeting) timi cu, pumhkhawmhnak, bu riantuannak caah hman tein tuah lengmangmi "Meeting" hna kha chim duhmi a si. Hmuhtonnak hi phun hnih (2) in kan then. (1) Pumhkhawmhnak lei le (2) Riantuannak lei (Business Meeting) an si.

**Then 1: Pumhkhawmhnak (Worship)**

    Pumhkhawmhnak lei meeting hi thlarau (spiritual meeting) a si. Pathian le minung pehtlaihnak caah a caan hman tein hman peng dingmi thil a si.

    (1) Zarhpini chun pumhnak cu biakinn ah a si lai. Thihloh, khuacaan chia le lakhruak harsatnak le donhkhanhnak aum ahcun mipi sin ah thawngthanh i let khawh a si lai.

    (2) Ahleice pumhnak (**special service**) le lakhruak pumhnak (emergency service) hna cu, upate nih a herhnak in thawngthanh le hruai a si lai.

    (3) Nubu pumhnak, mino pumhnak, Sunday school le zeidang cawlcanghnak hna cu, *an mah Nubu, Mino le Sunday School hna nih a*n i suaimi phunglam ning in tuah a si lai.

**Then 2: Krihfabu Rianherh Hmuhtonnak (Church Business Meeting)**

    Krihfabu a nun, a cawlcangh le rian a tuan khawhnak ding caah, kum khat ah meeting pi phun thum (3) kan ngei lai:

(1) Krihfabupi Meeting (General Meeting) voikhat a um lai (Daal IV:3)

(2) Church Council Meeing voi 1 kan ngei lai (Daal IV:4)

(3) Executive Committee Meeting voi 3 (**thla 4 voikhat**) a um lai (Daal IV:5)

**Then 3: Kumtin Krihfabupi Meeting (Annual General Meeting)**

    General Meeting hi, Krihfabu meeting ah nawlngeihnak sangbik a ngeimi a si. Hi meeting ah, Krihfabu nih kumkhat chung rian a tuanmi zohthannak le mipi sin theihternak a tuah lai. Pastor, Krihfa Upa, Nu Upa, Mino le zeidang committee tete in tuanvo ngeitu nih riantuannak kongkau report an pek lai. Tlamtlinhmi le tlinhlomi kong chimrelnak le zeidah tuah chap aherh timi fianternak an ngei lai. Cun a ra laimi kum caah zeidah timhlamhmi le program an ngeih timi kong fianternak an ngei lai. Auditors le Ngunkeng lei in Krihfabu tangka lutchuak fianternak an ngei lai. Mipi nih ruahnak chuah le biahalnak caan zong a um lai. General Meeting cu atanglei bantuk in tuah a si lai.

    (1) February Zarh Khatnak (Sunday) pumh dih ah tuah a si lai. (Hi Ni ah ahcun zan pumh a um lai lo).

 (2) Chungkhar pakhat ah a tlawmbik minung (1) kai a si lai.  Meeting kaimi inn khat pakhat in tuak tikah, zatuak ah 51% kai ahcun, meeting tlamtling ah chiah a si lai.

    (3) Tipil ing ciami chungtel le aoh meeting kai le vote pek khawh a si lai.

 (4) Constitution le By-Laws zong hi meeting ah, zoh, remh le chap a herhmi cu hi meeting kaimi tam deuh thimfung in remh le fehter a si lai.

    (5) Church Council nih an suaimi Krihfabu tangka (budget) fehternak a tuah lai.

    (6) Pastor, caseworker, cazi le Krihfabu caah thil pipa deuh a simi kong paoh, agenda a um lo mi zong mipi nih, tuangin dir le tar khawh a si lai.

    (7) Caan laklawh ah, Krihfabu caah a herh tukmi a um ahcun, Krihfa Upa khuakhannak in  lakhruak general meeting auh khawh a si lai.

 (8) Hi meeting hi democracy ning tein hruai a si lai. Mi tam deuh duhnak in biakhiahnak tuah lengmang a si lai. Tuang in biatung dirh khawh a si lai.

Then 4: **Church Council Meeting (CC)**

    Church Council sersiamning hi Krihfabu pakhat le khat aa lo cio lo. ECBC zong nih mah le Krihfabu caah a tha bik lai tiah a ruahning in Church Council cu hitin kan ser.

 (1)  Church Council cu June zarh (4)nak Zarhpi Ni (Sunday) pumh dih ah tuah a si lai. (Hi zan pumhnak cu a um lai lo).

 (2) CC meeting kai dingmi hna:- (1) Pastor phu; (2) Krifa Upa Phu; (3) Nu Upa phu; (4) Mino Upa dihlak; (5) Auditors; (6) Hla Hruaitu le (7) CCSO Upa Lutlai Chairman, secretary le ngunkeng; (8) CE Director le Chairman(10) E & M department upa hna (11) Church Custodian le (11) Krihfabu nih a hleice in sawmmi Khuahun upa thimmi hna an i tel lai. (3) Church Council akalpi dingmi rian cu:- General Meeting ah fianter le langher a haumi kong a ruahkhan chung lai. Krihfabu ca a herhmi thil kip ruahnak chimrelnak, caihhmainak, Krihfabu tinhmi kawltung (goal) suainak a tuah lai. Caan tawi le caan sau (short term le long term) caah timhtuahnak (planning le vision) a ngei lai.  Krihfabu kum khat chung a riantuannak le theipar kha zohthannak a tuah lai. Tlamtlinhmi le tlinhlomi kha a cuai a thlai lai.

(4) EC nih bia a caihkhan khawhlomi cu Church Council nih a caihkhan lai.

(5) Church Council nih a chah khawhlomi bia cu General Meeting ah a lanh lai.

 (7) Ngunkeng nih tangka lutchuak fianternak an tuah lai.

(8) December donghnak zarh thimnak ah, hruaitu chap a herh le herh lo a tuaktan lai i chap a herh ahcun, chap a herhmi zat a tuaktan chung lai.

(9) Krihfabu riantuantu hna thlahlawh a zat kongkau cu, Church Council nih bia a khiah lai. Cucu General ah caihmainak le fehternak a tuah lai.

 (11) Meeting dingmi 51% (Zatuak ah 51) kai ahcun meeting tling ah chiah a si lai.

Then 5: **Executive Committee Meeting (EC Meeting)**

    Krihfabu ah fufang deuh in rian aa tuan khawhnak hnga caah; hruaitu karlak ah pehtlaihnak a that deuhnak hnga le riantuan tinak a cah deuhnak hnga ding caah E.C cu atanglei bantuk in serle tuanvo ngeihter a si.

(1)  Thla 4 voikhat in tuah a si lai. January (3rdth Sat), May (3rd Sat) le September (3th Sat) ah tuah ding (Nikhua cu herh ning in thawn sual ahcun a naih bik zarh ah tuah asi lai).

(2) Executive Committee ah aa tel dingmi hna cu: (1) Krihfa upa dihlak; (2) Nubu Upa chung in lutlai (6)-“hotu le bawmtu, chungtuan le bawmtu, ngunkeng le a bawmtu”; (3) ECBYF in minung (6) “hotu le bawmtu; chungtuan le bawmtu; ngunkeng le bawmtu”; (4) CE Director (5) E&M Department in Chair, Secretary le Ngunkeng le (6) Church Custodian an si lai. (3) Department cio nih caihkhan khawh lo mi kha EC ah chuahpi a si lai.

(4) Krihfabu ca a herhhai mi thil fatuai deuh cu, E.C nih bia khiahnak nawl a ngei kho lai.

(5) EC nih a khiah khawhlomi poah cu, Church Council/ General Meeting ah a lanhter lai.

(6) EC meeting ah hin, department kip nih agenda an chuahpi cio lai.

(7) EC nih **Church Council** ca le **General Meeting** caah biatung dirh ding a ruah chung lai.

Then 6: **Krihfabu Rianherh (Business Meeting) Dangdang**

    Bu rianherh dangdang (*Krihfa upa meeting, mino le nubu meeting, Christmas le Kum Thar kong meeting tbk*) hna cu, aherh ning in, a herh caan ah tuah asi lai.

 **DAAL V:  HMANMI KRIHFA PHUNGTHIANG (Sacrament of the Church)**

    ECBC Krihfabu zumtu hna nih kan zumhnak langhernak caah, tuah hrimhrim dingmi Biaknak Phungthiang (Sacrament) pahnih atanglei bantuk in kan ngei. Ordain Minister a silomi nih cun, tipil innak le Bawipa zanriah peknak nawl an ngei lai lo.

Then 1: **Tipil Innak (Baptism)**

 (1) Jesuh zong luphum in tipil a in bantuk in, a ngandammi caah cun luphum tipil pek

  a si lai (Matt. 3:11).

 (2) Tipil in duhmi an um tikah, pastor he ton, cawnpiak le caihkhan hmasat hnu le lung

 a tlin cio tik lawng ah tipil innak ngeih a si lai.

 (3) Ngakchia tipil pek hman a si lai lo. A tlawmbik ah kum (13 ) an si hrimhrim lai.

 (4) Tipil in hi, Bawipa Jesuh Krih cu ka Bawipa le ka Khamhtu asi tiah cohlangmi hna nih,

 sual ngaihchihnak, sual ngaihthiamnak, Krih thihnak le thawhthannak ah ka hrawm ve lai

 timi ruahchannak a langhtertu hna caah hmanmi a si.

Then 2: **Bawipa Zanriah (The Lord's Supper)**

**Bawipa Zanriah cu,** kan caah Bawi Jesuh Krih a tem innak, a thihnak le thawhthannak hngalh camcinnak caah hmanmi a si (Matt. 26:26-30; Mk. 14: 22-26; 1 Cor. 11:23-27).

    (1) Petu an um ahcun thla fatin a zarhkhatnak Zarhpini ah hman a si lai.

    (2) Thawhthan thla ahcun, Thawhthan Ni ah hman a si lai.

    (3) A thianghlimmi thil asi caah, tipil ing ciami lawng nih hman ding a si lai.

    (4) Ordained hmumi pastor lawng nih Bawipa Zanriah pek khawh a si lai.

 (5) Zeimaw ruangah relremlonak a um sual ahcun, a rem ni Zarhpi dang ah hman asi lai.

 **DAAL VI: KRIHFABU TANGKA**

1. Krihfabu tangka cu zumtu hna nih Bawipa riantuannak caah an pekmi a si. A kengtu nih tha tein le zumh awk tlak tein, aken zungzal lai.  Bawipa chaw felte kengmi hna cu "Bawipa chawkengtu tha" (steward) ti an si.
2. Ngunkeng le auditors nih Church Council le Kumfatin General Meeting ah dik tein hmuhmi le hmannak fianternak a tuah lai.
3. ECBC Tangka Kum (**FISCAL YEAR**) cu, "**January** Zarh khatnak Zarhpini- **December** a donghnak Zarhpini" tiang a si.
4. ECBC min in bank ah chiahmi tangka dihlak, private kut ah a ummi, midang cawih chungmi vialte, ECBC ta asi. Krihfabu aa then asiloah bu thar hna a dir ahcun, kaltakmi Krihfabu nih a co dih lai. Buthar a chuakmi asiloah a kuaimi hna nih, tangka zeihmanh chuahpi le ka ta tinak nawl a ngei lai lo. Tazazung (court) ah, tazacuainak zong a ngei kho lai lo.

(5)Department kip caah Church nih kum fatin in budget a suai piak lai. Cun a herh ningin Church nih Department pawl an riantuannak caah a bawmhchanh lai. Church nih an phaisa hmannak le luhnak a theih piak dih hna lai. Auditors hna nih an phaisa cazin an check piak hna lai. Cun Department kip i an phaisa cu a min in Khrihfabu phaisa a si lai nain Department nih an kut ah an ichiah lai i phaisa cazin cu Church Treasurer nih a theih dih lai.

(6)  Department kip nih Bupi suai piak mi si loin an hmuh mi chungin 10% Bupi ah an pek ve lai.

 **DAAL VII: AUDIT COMMITTEE**

1. Audit cu minung (3) an si lai.
2. Pakhat cu Church Chairman a si lai.
3. Adang (2) cu a leng in thim an si lai.
4. An tuan caan cu kum (2) a si lai. Thim kum ah zapi thim ni ah thim an si ve lai.
5. An rian cu, Krihfabu tangka lutchuak chekhlat a si.
6. January zarh hnihnak hlan ah audit a tuah dih lai.  An hmuhmi aphi cu General Meeting (February Zarhkhatnak) ah, fianternak an ngei lai. Biakinn tangka zeitik paoh ah audit tuahnak nawl an ngei lai.
7. Auditors nih an hmuhmi tangka lutchuak hi, a dik tiah pawm a si.
8. Ngunkeng record he aa kalh asiloah a fiang lo mi um sual ahcun, chairman, vice chairman, secretary le alengmi pakhat nih tha ten zoh than a si lai.

**DAAL VIII: MITARTU COMMITTEE (Nomination Committee)**

    Krihfabu thim kum ah siseh, hruaitu pakhat hmunhma a lawn tik le mithar tar a hauh tikah, tuanvo latu ding caah, "Nomination Committee" ser asi.

1. Nomination Committee cu minung (5) in EC nih an thim hna lai.
2. An caan cu kum (2) a si lai.
3. Thim kum a donghnak EC Meeting ah committee ser a si lai.
4. Thimnak a um hlan Krihfabu hruaitu chung i, aa bangmi an um ahcun, an mah nih thlengtu an tar than lai i, bupi nih thim asi lai.
5. Krifa upa, Nu-upa, Mino upa le E&M hruaitu hna an tar hna lai.
6. Thimnak Ni ah thimnak he pehtlai in zeizongte tuanvo an lak lai.
7. Nomination Committee chungah tuanvo latu (moderator) a um lai.
8. Tarmi hna hi, thimnak a phak hlan chung an phuang lai lo. Hi phunglam hi thatein an zulh lai.
9. Tarmi hna cu, thimnak ni lawng ah zapi hmai ah langhter an si lai.
10. Thimnak Ni (Election Day) ah, mipi nih tuang in upa thimmi zat i thum chuahkhat (atu lio sining in minung 4) tar khawh asi lai.
11. Nomination Committee nih Krihfa upa, Nu-upa, Mino upa cu (20) cio in an tar hna lai. Floor in mi (4) a si lai i, an zapite minung (24) an si lai.
12. E &M Hruaitu hna caah minung (12) in an tar ve lai.
13. A tuan cuahmahmi Krihfaupa, Nu-upa, Mino upa le E & M hruaitu tar khawh a si lai.
14. Nomination Committee hi an i ban i, a baumi an um sual ahcun a hmasat bik EC nih an thim than lai i, an term dih tiang an tuan lai.

                **DAAL IX: THIMNAK (Election)**

    Krihfa Upa, Nubu Upa, Mino Upa le E&M hruaitu hna thimnak asi. Kum 2 ah voikhat in, democracy phung in, atanglei bantuk in thim a si lai.

    (1) Thimnak Ni: January zarh khatnak zarhpi Ni pumh dih ah tuah a si lai. (Hi zan cu pumhnak a um lai lo).

    (2) Tarmi hna cu, thimnak ni lawng ah Nomination Committee nih an langhter lai.

 (3) Thimnak catlap (ballot) hi, Thimni lawngah phawt asi lai.

 (4) A chuakmi hna chung in, Hotu le abawmtu; Chungtuan le abawmtu; Ngunkeng le abawmtu

 zong hi ni ah thim an si lai.

 (5) Thimnak vialte cu, Nomination Committee nih tuanvo an lak lai.

**DAAL X: COMMITTEE DANGDANG**

Then 1: **Pulpit Committee**

    (1) Pulpit Committee ah pastor, chairman, secretary le Krihfa Upa pahnih an si lai.

    (2) Thla Hnih ca in caan an thiah chung khawh lai.

    (3) Nipini (Christmas le Kum Thar tbk) ca cu an mah lawng nih thiah lo in, Krihfa Upa meeting zong ah thiah le khan a si lai.

Then 2: **Phunghram le Phunglam Zohtu Committee**

1. Hi committee ah hin pastor le church officers hna an si lai. Mipi chung in minung pakhat in sawm a si ve lai.
2. Phunghram le Phunglam zoh aherh caan lawng ah tuanvo pek le tuanvo ngeimi an si lai.

Then 3: **Music Committee**

    (1) Hla, tumrin lei hruaitu an si lai.

    (2) Krifabu choir hruaitu, hla hruaitu, keyboard tumtu le mino chairman hna an i tel lai.

    (3) A herh caan paoh ah meeting an tuah lai. Krihfabu biahla in Pathian thangthat khawhnak ding caah, cawlcangtu, thihruaitu le tawlreltu an si lai.

                    **DAAL XI: BIAKINN THILRI (PROPERTY OF THE CHURCH)**

    (1) Biakinn thilri timi cu, Krihfabu nih a ngeihmi thilri dihlak chim duhmi a si. Umkheng, music tumrin le mitsur hrai le kheng tiang, biakinn thilri vialte ah an i tel dih; mit hmuh khawhmi siseh, hmuh khawhlo mi siseh, vawleitang siseh, vawleicung siseh biakinn area nih a huapmi chungah a ummi thilri, thingram le zeizong vialte"Biakinn thilri" timi ah aa tel dih.

    (2) Biakinn le Krihfabu thilri vialte Krihfabu ta dingin cawkmi paohpaoh, amin kan chim khawhlomi hna zong, ECBC ta an si dih. ECBC chungtel pakhat lawng a tan zong ah, cu thilri vialte cu chungtel le Krifabu nih a co dih lai (Biakinn tangka le Biakinn saknak ca tangka zong Krihfabu ta an si dih).

 (3) Krifabu thenrawinak a um sual ahcun, a chuakmi chungtel le Krihfabu nih ECBC thilri le chawva vialte "Kan ta" tiah chimrelnak, cuhnak le taza cuainak nawl an ngei lai lo.

**DAAL XII: PHUNGLAM DANGDANG**

Then 1: **Thitumhnak Kongkau**

(1) Lai nunphung ning le Krihfa phung ningin, nu le pa, chungkhat hnatlak tein aa halmi le thilami lawnglawng, biakinn chungah kutsih thitumhnak tuah a si lai.

(2) Aa dawimi le a zammi asiloah pa lei chungkhar nih a tlun in tlunhnawhmi ti bantuk hna cu, kutsih lehthah in thitumhnak kha pumhnak biakinn chungah tuah a si lai lo.

(3) Thitumhnak tuah tikah, aa thi-um dingmi nu le pa (bride and bridegroom) hna nih, an mah chiatha thleidannak in, biakinn chungah athiangmi thitumhnak tuah ding, an i tlak le tlaklo biakhiahnak an ngei lai.  Kan i tlak lo tiah an ruah ahcun, lungthiang tein pastor an chimh lai i, biakinn chung ah thlacam piaknak lawnglawng tuah a si lai.

(4) Tipil ing rihlomi asiloah biaknak dang biami cu, Biakinn chung lehthahnak tuah piak  a si lai lo.  Biaknak dang pakhatkhat nih asiloah tipil ing lomi nih Lehthahnak tuah a duh ahcun, pastor nih cawnpiaknak tling te a ngeih hnu le tipil innak an ngeih hnu lawngah, biakinn chungah lehthah khawh a si lai. Biakinn chung ti tikah, biakinn dihlak a chim duh.

(5)  A thiang thitumhnak tuah lomi paoh cu, biakinn tangah maw, hall ah maw thlacam piaknak lawng tuah a si lai.  Kutsih lehthahnak taktak bantuk in pumhnak biakinn chung (sanctuary) ah thitumhnak phuntling tein tuah piak an si lai lo.

(6)  Social tuahnak kongkau ah, Columbus Chiatthatbu phung kan zulh ve lai.

(7) ECBC Krihfabu nih “chiatha-khat thitumhnak” hi kan hmang lai lo. Cucaah pastor

zong nih a tuah lai lo i, biakinn zong hmanter asi lai lo.

**Then 2 : Thawngtha Chimtu Hna Sawmnak le Caan Peknak**

(1) Krihfa Upa, Nubu Upa le Mino upa hna nih caihkhannak, theihpinak le hnatlaknak um lo in, kan sin a phanmi hna cu, Krihfabu thithruainak in cawlcanghnak tuah le laksawng peknak zeihmanh a um lai lo.

(2) Ruahlo pi in thawngtha chimtu pakhatkhat maw, vawlei lei hruaitu maw a hung phanh ahcun, caan a tingmi nih an caan an hawih duh asi ahcun, pastor le chairman theihter hmasat a si lai. Hi bantuk in caan pekmi hna cu, a zawn zoh in laksawng pek a herh asi le a tlacawp in caih a si lai.

(3) Mi pakhat asiloah chungkhar pakhat nih thawngtha chimtu kha an mah chungkhar caah **home crusade** tuah sawmnak nawl a ngei. Chungkhar pakhat ca lawng in sawm asi ahcun, Krihfabu nih zeihmanh tuanvo lakpi asi lai lo.

**(4)** Mi pakhat asiloah chungkhar pakhat nih thawngtha chimtu pakhat kha Krihfabucaah sawmnak thinlung a ngeih ahcun Krifa upa sin ah a chim hmasat lai. Cu hnu ah "caihkhannak, hnatlaknak le biakhiahnak" an ngeih hnu lawng ah sawm le cohlan asi lai. Hi bantuk zawn ahcun, Krihfabu nih a herhnak paoh ah cawlcangh le tuanvo lakpi aa zuam ve lai. Laksaswng zong ati khawh tawk a ruah ve lai.

(5) Crusade le camping hna hi, Krihfabu khuakhan lairelnak lawng in tuah a si lai. Chiatnak le thil sual pakhatkhat a chuah sual zongah, Krihfabu nih tuanvo a lak lai.

Then 2: **Tipil Innak**

(1) Tipil in a duhmi hna an um tikah, pastor le Krihfa upa sin ah thawngthanhnak an tuah hmasat lai. Caihmainak ngeih hnu ah, ordain pastor pakhatkhat nih tipilnak pek asi lai. Khualeng in ordain pastor zong sawm khawh a si lai.

(2) Ahlankan in timhlamhnak zeihmanh ngeih cia lo in, tipil innak tuah asi lai lo.

(3) Crusade asiloah camping tuah dih ah, tipil in duhmi an um ahcun, caan le sining zoh in a hnu ah upate nih tuaktan hnu lawng ah, tipil in a si lai. Chikkhat lungthawh in khulrang in tipil innak tuah a si lai lo.

(4) Mi pakhatkhat cu tipil in a duh I midang amah tein aa fial hna ahcun cucu pumpak zumhnak asi caah, amah nawl tein innak nawl a ngei lai. Asinain Krihfa upa a chimh hmasat hna lo ahcun Krihfabu nih tuanvo lakpi le tawlrelpi a si lai lo.

Then 3: **Mithi Topinak le Bulhnak**

(1) Chungtel a thih tikah bupi nih a herhnak ning in topi le by-laws ning in bulh a si lai.

(2) Chungtel i chungkhar taktak (Immediate family) ka dang i an thih tikah, bupi min in zaan khat**)** lawng topi asi lai. Chun 12:00 hlan ah theih ahcun a zan ah thut pi a si lai. Chun 12:00 hnu a si ahcun Pastor hruainak in topi a si lai I a zan hnihnak ah Bupi in Biak inn ah thut pi a si lai. (*Amah belte, lam hlatpi in ruak tlunkalpimi asi ahcun Krihfa upa nih a zawn zoh asi lai*).

 (3) ECBC member asilomi immediate family an thih ahcun, bu min in $200 bulh a si lai.

(4) Aa pehtlaimi chungkhar (immediate family) timi cu “Hringtu nu le pa, chuahpi u le nau, nupi, va le chungchuak fale hna chim duhmi an si.  Unau timi zongah, “**Nu khat Pa khat**” lawng topi asi lai (**Cawmtu nu le pa** cu, immediate family ah chiah asi lo caah bupi min in topi a si lai lo. Bulhnak zong pek asi lai lo).

(5) Immediate chungkhar asiloah cun zeitluk naihniam a thih zong ah bu in topi a si lai lo.

(6) ECBC Member a thih tik ah Krihfabu nih $2000.00 in bulhnak a tuah lai. Member asilo ahcun Laimi asi zong ah, buu nih bulhnak a tuah lai lo.

(7) Chungtel asilomi Laimi a thih tikah, Krihfabu by-laws nih a huaplomi paoh cu, Krihfa Upa le CCSO Upa caihkhan hmasat hnu ah, a herhnak bantuk in zohkhenh a si lai.

(8) ECBC member a si lo mi cu, CBCUSA bawmhnak a hmu lai lo.

            **DAAL XIII: CHUNGTEL IN CHUAHNAK**

(1) ECBC Krihfabu nih chungtel pakhat (tck CBCUSA, ABCUSA) in chuah a duh ahcun, mipi tam deuh hnatlaknak vote in biakhiah a si lai.

(2) Hi bantuk caah a hleice in meeting auhnak aum lai i, a ruang le akongkau chim dih hnu ah, thimfung pek a si lai.

 **DAAL XIV: PHUNGHRAM LE  PHUNGLAM REMHNAK**

(1) Phunghram le Phunglam remh le chap a herhmi a um ahcun, EC nih a aruah lai iGeneral Meeting ah, mi tam deuh vote in biakhiahnak tuah a si lai.

(2) General Meeting lawng nih Phunghram le Phunglam cu afehter khawh lai.

 **DAAL XV: NIHLAWH PEK IN RIANTUANTU LAKNAK**

(1) Pastor, cazi, caseworker le zeidang **Krihfabu riantuantu** **laknak** cu, thil biapi tuk a si caah, **Church Council** ah chuahpi hmasat a si lai.

(2) CC ah mi tam deuh hnatlaknak a um ahcun, a nai bikmi EC nih minung (7) in Searching Committee pakhat a ser lai. Cu committee nih aa tlakmi an kawl lai.

(3)Tarmi cu, General Meeting ah an chuahpi lai i, mi tam deuh vote in fehter a si lai.

(4) General meeting ding nikhua a hlat tuk ahcun, EC nawl peknak in chairman nih, cu **ca thengte** ah, “**Lakhruak General Meeting**” a kawh lai i, fehternak le thlahlawh kong bia khiahnak general nih tuah lai.

(5) Ruahlopi in, pastor aa phuah, a thih, aa thial sual ahcun, a nai bikmi EC nih (aherh ati ahcun), mah hmunhma lawngmi caah Kawltu Committee a ser lai. Cu Committee nih an tarmi cu General Meeting ah chuahpi lai i, tam deuh hnatlaknak in fehter le thlahlawh khiah a si lai (*General Meeting a hlat tuk ahcun, EC asiloah Church Council- a tuan deuh tuahmi i hnatlaknak in Chairman nih, “Lakhruak General Meeting” a auh lai I, tam deuh hnatlaknak in fehternak le thlahlawh khiah a si lai*).

.

 **DAAL XVI: TRAVEL ALLOWANCE (TA) PEKNAK**

(1) Pastor, Krihfa Upa le Krihfabu nih aa ngeihmi riantuantu (employee) le Krihfabu rianherh (tck., CBC USA Khawmpi le BT meeting tbk ah), Krihfabu aiawh in khualtlawng ding in tuanvo pekmi cu, kal ni in tlun ni tiang nikhat ah TA $ (50 ) pek asi lai.

(2) Pumpak ca asilomi umkalnak a dihmi vialte (Inntek rin lo mi) paoh rin dih asi lai.

(3) Khualtlawn tikah nihlawh an lenmi zapite (kalni in tlunni tiang) tuak piak a si lai. Rian lim hnu i zan hna in i thawh asi ahcun, camni le tlunni lawng tuak piak a si lai.

**(3)** Pumpak khualtlawnnak le bu dang sawmmi cu, TA le zeidang rin a um lai lo.

(3) Nubu le Mino cu an mah tein TA an i tuah lai (Tangka an ngeih lo ahcun Krihfa Upa sin ah ahlan thla (1) in an hal chung lai. Khual tlawn dih hnu ahcun caihpiak a si lai lo.

 **DAAL XVII: NISUNGLAWI ZARHPINI HNA**

**Then 1: Mother's Day le Father's Day**

(1) Mother's Day le Father's Day cu cozah calendar zulh ih tuah a si lai.

 (3) Father’s Day le Mother’s Day cu bupi nih a rem ning in hman a si lai.

Then 2: **Nubu Sunday**

    Krihfabu ah nu hi an biapit tuk caah, kum (1) ah Nubu Sunday voi (2) kan ngei lai. (1) CBCUSA Nubu Sunday le (2) ECBC Nubu Sunday a si lai. Nubu nih caan an hman lai.

           2:1 **CBC USA Nubu Sunday**

(1) CBC USA Nubu Sunday cu amah le nite ah tuah a si lai.

(2) Hi ni thawhlawm cu CBCUSA Women Dept ah pek a si lai.

2:2 **ECBC Nubu Sunday**

(1) **March** zarh (3)nak **Zarhpini** (3rd Sunday of March) ah tuah asi lai.

(2)  Thawhlawm cu ECBC Women Dept ah a pek a si lai.

Then 3:  **Mino Sunday (Youth Sunday)**

    ECBC Mino (youth) cu Krihfabu kengruangruh bantuk an si. Thlarau in thazaang tam deuh an laaknak ding caah, kum khat ah Zarhpini ni (2) caan an ngei lai. (1) CBCUSA Mino Sunday le (2) ECBC Mino Sunday a si lai.  Mino nih caan an hman lai.

    3:1. **CBC USA Mino Sunday**

(1) CBC USA mino Sunday cu amah le ni te ah tuah asi ve lai.

    (3) Thawhlawm a chuakmi vialte CBCUSA Youth Dept ah pek asi lai.

 3:2. **ECBC Mino Sunday**

     (1) December (1) nakhman a si lai.

    (2) Hi ni thawhlawm ECBYF caah a si lai.

    Then 4: **CE Sunday**

**N**akchia hi an biapit tuk caah kum tin in Church Sunday Sunday an ngei lai.

(1) June zarh (1) Zarhpini (1st Sunday of June) ah tuah a si lai.

(2) Sunday School ngakchia nih caan an hman lai.

(3) Hmuhmi thawhlawm cu Sunday School caah a si lai.

**Then 5: ECBC E & M Sunday**

1. Mission Sunday cu May Zarh (3) nak ah hman a si lai.
2. E&M Department nih caan an hman lai.
3. Hi ni thawhlawm cu E&M department ah a lut lai.

**Then 6: CBCUSA E&M Sunday**

1. CBCUSA nih an khiahmi ni July Zarh (2) nak ah hman asi lai.
2. Krihfabu nih a rem a ting paoh in caan an hman lai.
3. Thawhlawm cu CBCUSA E&M Department ah pek a si lai.

**Then 7: ECBC Church Birthday**

 Church Birthday hi April Zarh (1) Nak Zarhpini asi. "Special Pumhnak Service" in hman a si lai.

**Then: 8: Bible Sunday**

1. August (20) Zarhthum nak ah tuah a si lai.

**Then 9 : ECBC Church Staff Appreciation Day**

1. Thla hlawh pek in Church ah lahkhah pek in Church caah rian a tuantu hna sin ah lunglawmhnak langhter le upat pek nak Sunday cu October Zarh (2rd ) ah tuah a si lai.
2. Church riantuantu timi cu “Full-time le Part-time” in hlawh pekmi an si.

**Then 10: Nisunglawi Dangdang**

    Krihfa nisunglawi dangdang hna, (**Thawhthan Ni, Thanksgiving, Christmas Ni le Kum Thar** tbk) hna cu, an mah le ni cio ah, sunglawi tein upate khannak in hman zungzal an si lai.

 **ECBC Calendar** cu atanglei bantuk in fiannak ding caah kan ser.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| No | Jan | Feb | Mar | Apr | May | June | July | Aug | Sept | Oct | Nov | Dec |
| EC | 3th Sat |  |  |  | 3th sat |  |  |  | 3th sat |  |  |  |
| Gen. Meeting |  | 1st St |  |  |  |  |  |  |  |  |  |  |
| Church Birthday |  |  |  | 1st Sun |  |  |  |  |  |  |  |  |
| ECBC Nubu SD |  |  | 3rd Sun |  |  |  |  |  |  |  |  |  |
| Mother’s Day |  |  |  |  | 2nd Sun |  |  |  |  |  |  |  |
| CESD |  |  |  |  |  | 1st Sun |  |  |  |  |  |  |
| Father’s Day |  |  |  |  |  | 3rd Sun |  |  |  |  |  |  |
| CBCUSA Youth SD |  |  |  |  |  |  |  | 2nd |  |  |  |  |
| ECBC E&M |  |  |  |  | 3rd Sun |  |  |  |  |  |  |  |
| CBCUSA E&M |  |  |  |  |  |  | 2nd |  |  |  |  |  |
| CBCUSA Nubu SD |  |  |  |  |  |  |  |  | 3rd Sun |  |  |  |
| ECBC Youth SD |  |  |  |  |  |  |  |  |  |  | 2d Su |  |
| Pastor Upat pekni |  |  |  |  |  |  |  |  |  | 3rSun |  |  |
| ThakgivingDay |  |  |  |  |  |  |  |  |  |  | 4th Th |  |
| Church Council |  |  |  |  |  | 4th |  |  |  |  |   |  |
| Election |  |  |  |  |  |  |  |  |  |  |  | Ls Sn |

 **DAAL XVIII:  CHUNGTEL SINAK CATLAP (CARD)**

ECBC Krihfabu cu mah le Krihfabu chung in siseh, CBC USA lei in siseh thathnemnak (benefit) a hmu ve dingmi le tuanvo a ngei vemi Krihfabu asi caah, 2012 in cun chungtel asimi paoh Membership Card tuah a si cang lai. Member asimi paoh cu hi cazin chungah tel dih asi cang lai. Hi cazin chungah aa tel lomi paoh cu, ECBC chungtel ah chiah asi lai lo.

    Chungtel thar hna cu, Pulpit hmai ah pastor asilole Krihfabu lutlaitu bik nih thlacamnak in cohlan an si cang lai. Chungtel card cu zohchunh ding ah, atanglei bantuk in tuah le sersiam a si.  Mirang ram asi caah a herh sual tiah Mirang biafang in card cu kan tuah.

                              **ECBC Chungtel Luhnak Form**

Last Name: \_\_\_\_\_\_\_\_\_\_\_\_\_\_\_\_\_\_ First Name: \_\_\_\_\_\_\_\_\_\_\_\_\_\_\_\_\_\_\_\_\_

DOB: \_\_\_\_/\_\_\_\_/\_\_\_\_\_\_ Membership Date: \_\_\_\_/\_\_\_\_/\_\_\_\_\_\_

Last Name of Spouse: \_\_\_\_\_\_\_\_\_\_\_\_ First Name of Spouse: \_\_\_\_\_\_\_\_\_\_\_\_\_

Spouse’s DOB: \_\_\_\_/\_\_\_\_/\_\_\_\_\_\_ Membership Date: \_\_\_\_/\_\_\_\_/\_\_\_\_\_\_

Address: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

City: \_\_\_\_\_\_\_\_\_\_\_\_\_\_\_\_\_\_\_\_\_\_ State: \_\_\_\_\_\_ Zip: \_\_\_\_\_\_\_\_\_\_\_\_\_\_\_\_\_\_\_\_\_

Phone Number: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ Cell Phone: \_\_\_\_\_\_\_\_\_\_\_\_\_\_\_\_\_\_

Email Address: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Wedding Anniversary** (Thitumh Ni) Date: \_\_\_\_/\_\_\_\_/\_\_\_\_\_\_

Those dependents that are living with you (Nan fale nan sin ummi)

First Name: \_\_\_\_\_\_\_\_\_\_\_\_\_\_\_\_\_\_\_\_\_\_ Last Name: \_\_\_\_\_\_\_\_\_\_\_\_\_\_\_\_\_\_\_\_\_\_\_

DOB: \_\_\_\_/\_\_\_\_/\_\_\_\_\_\_ Membership Date: \_\_\_\_/\_\_\_\_/\_\_\_\_\_\_ [\_\_] Male [\_\_] Female

First Name: \_\_\_\_\_\_\_\_\_\_\_\_\_\_\_\_\_\_\_\_\_\_ Last Name: \_\_\_\_\_\_\_\_\_\_\_\_\_\_\_\_\_\_\_\_\_\_\_

DOB: \_\_\_\_/\_\_\_\_/\_\_\_\_\_\_ Membership Date: \_\_\_\_/\_\_\_\_/\_\_\_\_\_\_ [\_\_] Male [\_\_] Female

**Sign………………………………………                                         Today's Date…………………………………..**

**DAAL XIX: BIAFANG FIANTERNAK**

**Then 1: Hmanmi Biafang Hna**

    Mirang biafang Laiholh in leh le hman awk a tha lomi hna cu, kan let hna lo. Atanglei bia hna hi, Laiholh le Mirang holh cawhhrup in kan hmann hna.

    Hotu= Chair/chairman    Hotuchang:=Vice-Chairman

    Chungtuan=Secretary                  Chungtuanbawmtu=Assistant Secretary

    Ngunkeng=Treasurer                  Ngunkengbawmtu= Asistant Treasurer

    Phunghram=Constitution         Phunglam=By-Laws (acheu nih phunglam tiah an ti).

    Krihfabu Lutlai= Officers of the Church (OC)

**Then 2: Biafang Sullam Letu**

    Hi Phunghram le Phunglam chung biafang le an sullam hna hi, fianlonak le buaibainak a um sual ahcun, an sullam hi Krihfabu Lutlai (Officers of the Church) lawng nih an leh khawh lai.

**-------------------------------------------------------------------------------------------------------------------------------**

**Donghnak:***Avoikhatnak Constitution le By-Laws hi harnak tampi ruangah, kan remh kho thai lo. Nihin ni lawng ah a thar in chuah khawh a si. Hi Phunghram le Phunglam hi Pathian nih thluachuah kan pek piak sehlaw, ECBC hmailei thithruainak ah lam hmuhsaktut le bawmtu si  hram ko seh tiah thlaza kan cam. Amen.*

**Thar Chuah Nithla:** March 19, 2012

**Ahmun:** Pu Tial Cung Nung Inn

**Ahrim Tialtu**: Rev. Dr. Hai Vung Lian

**Chinchiah**: Hi By-laws hi January 7, 2015 ah By-laws zohtu committee le Krihfa upa nih zoh le remh than a si. Ahmun: Upa Biak Lian Cung Inn.

November 14 & 15 ah hi Phunghram le Phunglam hi Phunghram le Phunglam zohtu hna nih zoh than i Church Council ah chuahpi ding in hnatlak asi.

February 4, 2017 ah, hi By-laws hi General ah zoh/remh le fehter than a si.